«Redd menig Osen»: Kritisk blikk og glimt i øyet
Are Sende Osen (40) er Norges eldste rekrutt i den nye TV-serien «Redd menig Osen» som har premiere på NRK1 i kveld. - Selv den største pasifisten og militærnekteren har en liten soldat i magen, slår han fast i det første av seks programmer i denne serien. Denne pasifisten tror jeg selv den største forsvarsvennen vil like, der han legger ut på en reise inn i Sjøforsvaret, Hæren og Luftforsvaret. For når Sende Osen går inn i Det Norske Forsvar, gjør han det med kritisk blikk og glimt i øyet som sitt viktigste våpen. Han gjør det med en lun og treffsikker humor. Han henger ikke ut noen, muligens med unntak av seg selv når han lærer å re senger, vaske gulv, klippe håret, trene formasjon, ligge på skytebanen, adlyde ordre, gå i takt, takle tåregassprøven og ikke minst å klare «Krigens krav», rekruttskolens legendariske hinderløype. Han gjennomfører skyteøvelser på en måte som knapt kan sies å være særlige pasifistisk utført samtidig som han kaller krigsøvelser for et morsomt rollespill. Likte du Sende Osen i programserien «På tro og Are», hvor ateisten besøkte familier fra ymse religioner, vil du garantert like «Redd menig Osen». Hans undrende kommentarer får deg både til å trekke på smilebåndet og tenke gjennom det som skjer. Serien er godt laget, raske sceneskift og episoder på en halvtime er akkurat passe lange.
Han er pasifisten som består krigens krav. Han er militærnekteren som får deg til å like forsvaret.